มาแน่! DTAC ลั่นพร้อมยื่นประมูลคลื่น 900 MHz รอบใหม่วันนี้
มาแน่! DTAC ลั่นพร้อมยื่นประมูลคลื่น 900 MHz รอบใหม่วันนี้
16 ต.ค. 2561

บริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC ระบุว่า ตามที่สำนักงานคณะกรรมการกิจการกระจายเสียง กิจการโทรทัศน์และกิจการโทรคมนาคมแห่งชาติ (กสทช.) ได้ออกประกาศ กสทช. เรื่องหลักเกณฑ์และวิธีการอนุญาตให้ใช้คลื่นความถี่สำหรับกิจการโทรคมนาคมย่าน 890-895/935-940 MHz ลงวันที่ 26 กันยายน 2561 (ประกาศ กสทช.) ซึ่งกำหนดให้ผู้ที่สนใจเข้าร่วมประมูลคลื่นความถี่ย่าน 900 MHz สามารถยื่นเอกสารคำขอรับใบอนุญาตต่อสำนักงาน กสทช. ได้ตามกรอบระยะเวลาที่กำหนดไว้ และบริษัทได้แจ้งต่อตลาดหลักทรัพย์แห่งประเทศไทยเมื่อวันที่ 8 ตุลาคม 2561 ว่า บริษัทฯ จะทำการพิจารณาเรื่องเกี่ยวกับการยื่นคำขอรับใบอนุญาตให้ใช้คลื่นความถี่ย่าน 900 MHz ตามประกาศ กสทช. ภายในวันที่ 16 ตุลาคม 2561 และจะแจ้งผลการพิจารณาให้ทราบต่อไปนั้น
ล่าสุด บริษัทฯ แจ้งผ่านตลาดหลักทรัพย์แห่งประเทศไทย (ตลท.) ว่า ในวันนี้ (16 ต.ค.) บริษัทฯ จะทำการยื่นเอกสารเพื่อเข้าร่วมประมูลและเพื่อขอรับใบอนุญาตให้ใช้คลื่นความถี่สำหรับกิจการโทรคมนาคมย่าน 900 MHz ต่อสำนักงาน กสทช. ตามประกาศ กสทช.